32005D0053
L 022/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 януари 2005 година
относно прилагането на член 3, параграф 3, буква д) от Директива 1999/5/ЕО на Европейския парламент и на Съвета по отношение на радиооборудването, предназначено за внедряване в Системата за автоматична идентификация (AIS)
(нотифицирано под номер С(2005) 110)
(текст от значение за ЕИП)
(2005/53/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (1), и по-специално член 3, параграф 3, буква д) от нея,
като имат предвид, че:
(1)
Редица държави-членки прилагат или възнамеряват да прилагат принципите на общата безопасност и правилата за оборудването за Система за автоматична идентификация (AIS), което не е включено в изискванията за превоз съгласно глава V от Международната конвенция за безопасност на човешкия живот по море от 1974 г. (SOLAS).
(2)
Хармонизирането на радиоуслугите допринася за по-безопасното корабоплаване на съдове, невключени в SOLAS, в частност в случай на нужда и на опасност, като във връзка с това държавите-членки призовават такива съдове да участват в AIS.
(3)
AIS е описана в Регламент 19 на Международната морска организация (ММО) към глава V от SOLAS - Транспортни изисквания за корабните навигационни системи и оборудване.
(4)
Радиорегламента на Международния съюз по телекомуникации (ITU) посочва определени честоти - 161,975 (AIS1) и 162,025 (AIS2) МHz за използване от страна на AIS. На AIS могат да се предоставят други честоти, разпределени за морски съобщения. Цялото радиооборудване, работещо на тези честоти, следва да е съвместимо с определената за тези честоти употреба, като за него трябва да се представи достатъчно основателна гаранция за сигурност, че по всяко време от работата му ще функционира изправно.
(5)
Обхватът на Решение 2003/213/ЕО на Комисията от 25 март 2003 г. за прилагане на член 3, параграф 3, буква д) от Директива 1999/5/ЕО по отношение на мореплавателното далекосъобщително оборудване, предназначено за използване на морски съдове, необхванати от SOLAS, както и такова, което е предназначено за включване в Системата за автоматична идентификация (AIS) (2), е ограничен до оборудването, което е предназначено за използване на морски съдове, необхванати от SOLAS. Съществува мнение, че високи нива на сигурност могат да се постигнат само ако цялото оборудване, монтирано на морски съдове, необхванати от SOLAS, и на съответните обслужващи наземни станции, работещи в системата на AIS, функционира изправно. Следователно същите изисквания следва да важат и за всички станции, включени в AIS.
(6)
В интерес на юридическата яснота и прозрачност Решение 2003/213/ЕО следва да бъде заменено.
(7)
Настоящото решение следва да се прилага само след изтичането на определен период от време, достатъчен, за да се даде възможност на производителите да приведат своята продукция в съответствие с новото основно изискване.
(8)
Мерките, предвидени в настоящото решение, са в съответствие със становището на Комитета за оценка на съответствието на далекосъобщителни устройства и надзор на пазара,
ПРИЕ НАСТОЯЩОТО РЕШЕНИЕ:
Член 1
Радиооборудването, което работи в морските мобилни служби, съгласно определението в член 1.28 от Радиорегламента на Международния съюз по телекомуникации (ITU), или в морските мобилни спътникови служби, съгласно определението в член 1.29 от Радиорегламента на Международния съюз по телекомуникации (ITU), следва да съответства на основните изисквания, установени в член 3, параграф 3, буква д) от Директива 1999/5/ЕО.
За тази цел такова оборудване се конструира по такъв начин, че да осигурява изправна работа в средата, за която е предназначено, при експлоатация както на морски съдове, необхванати от SOLAS, така и на наземни обслужващи станции, както и да съответства на оперативните изисквания на Системата за автоматична идентификация (AIS).
Член 2
Решение 2003/213/ЕО се отменя от датата, упомената в член 3.
Член 3
Настоящото решение се прилага от 26 юли 2005 г.
Член 4
Адресати на настоящото решение са държавите-членки.
Съставено в Брюксел на 25 януари 2005 година.